Bakkie stort oor afgrond in see: drie se name bekendWerner Finger. Foto: Facebook Die liggaam van een van die drie vriende wat die naweek dood is nadat die bakkie waarin hulle gery het, oor ’n afgrond in die see gestort het naby Heroldsbaai in die Wes-Kaap, is steeds soek. Kapt. Malcolm Pojie, woordvoerder van die polisie, het gesê die oorskot van MarNic Els (20) en Luandro Jansen (21) is positief deur hul naasbestaandes geïdentifiseer. Pojie het gesê Jansen en Els se liggame was in die bakkie vasgekeer. Die bakkie het nadat dit van die afgrond af gestort het, op rotse in die see beland en is platgedruk. Volgens Pojie kon hul liggame eers Dinsdagmiddag verwyder word, aangesien die wrak tydens hoogwater onder water was. Die soektog na Werner Finger (20) se liggaam gaan egter steeds voort. Volgens Pojie word vermoed dat Finger op die agtersitplek van die bakkie gesit het en uit bakkie geslinger is toe dit teen die krans afgestort het. Sy liggaam het vermoedelik in die see beland. Duikers van die polisie en die Nasionale Seereddingsinstituut (NSRI) is betrokke by die soektog. Volgens Pojie is die drie jong mans Sondag by die George-polisiestasie as vermis aangemeld nadat hulle die Saterdagaand na Heroldsbaai is en nie weer teruggekeer het huis toe nie. Die polisie het onmiddellik na die drie mans begin soek. Die bakkie se wrak is naby die Voëlklip-uitkykpunt gevind waar dit sowat 120m teen die krans afgestort het.